
Capitolul 1: DESCENTRLIZAREA DEMOCRATICĂ

 

1. Definirea conceptului

Descentralizarea, care în general este însoţită de măsuri şi mecanisme ce permit participarea cetăţenilor la conducerea şi administrarea comunităţilor locale, mai poate fi numită şi “descentralizare democratică” sau “descentralizare locală democratică”.

Având în vedere faptul că experienţa privind introducerea şi susţinerea descentralizării democratice locale are o dată relativ recentă, definirea conceptului este destul de dificilă, mai ales că uneori acesta este utilizat într-o manieră destul de ambiguă. În practică, descentralizarea democratică este destul de des asociată cu o noţiune mult mai convenţională, şi anume descentralizarea democratică este destul de ambiguă. În practică, descentralizarea democratică este destul de des asociată cu o noţiune mult mai convenţională, şi anume descentralizare administrativă.

Descentralizarea democratică este însă o noţiune complexă, care defineşte diverse modalităţi de repartizare a resurselor, a responsabilităţilor şi a deciziei, în condiţiile existenţei unui control al acestor mecanisme, control care se manifestă inter alia şi prin responsabilitatea pe care cei aleşi o au faţă de cetăţeni.

De altfel, problema raportului dintre democraţie şi descentralizare s-a aflat destul de frecvent în atenţia specialiştilor. Descentralizarea, privită ca un corolar indispensabil al democraţiei, corespunde pentru organizarea administrativă cu ceea ce democraţia reprezentativă înseamnă pentru organizarea constituţională1. Colectivităţile teritoriale de cetăţeni reprezintă corpuri intermediare, interpuse între individ şi puterea centrală, determinând reguli adaptate fiecărui cadrul geografic şi personalizând autoritatea statală în funcţie de problemele locale.

Societatea modernă, caracterizată prin contradicţii şi pluralism, implică o mare varietate de comportamente sociale şi, de aceea, nu este suficientă luarea deciziilor la nivel central, ci este necesară adaptarea acestora la specificul local. În prezent se vorbeşte tot mai mult de “statul subsidiar”, care ar urma să înlocuiască “statul-providenţă”, cel care, promovând soluţia, favorizează pasivitatea democratică, transformând pe cetăţeni în subiecte2, deşi este evident că, fără concursul societăţii civile, statul ar fi rapid paralizat şi lipsit de putere. 

Descentralizarea caracteristică statului subsidiar permite realizarea în mai bune condiţii a justiţiei sociale, dezvoltă solidaritatea, asigură apropierea deciziei de locul unde aceasta îşi produce efectele, iar cetăţeanul, care va fi informat în prealabil, va fi direct implicat în elaborarea deciziei şi deci în participarea efectivă la rezolvarea problemelor de interes public.

Această ideea a fost exprimată şi în literatura juridică românească, afirmându-se că “descentralizarea administrativă relevă democraţia, deoarece dă posibilitatea diferitelor localităţi să participe la gestiunea publică”3. Iată de ce, în raport cu democraţia, care poate fi considerată o luptă niciodată câştigată şi niciodată sfâşiată, descentralizarea ne apare complementară şi inseparabilă.

În cadrul procesului de evoluţie a descentralizării trebuie de asemenea analizate cele două categorii de raporturi care iau naştere, şi anume: între colectivităţile locale, pe de o parte, şi de stat, pe de altă parte, şi între colectivităţile locale înseşi.

În ceea ce priveşte prima categorie de raporturi, este de aşteptat ca statul să deţină un rol privilegiat, decurgând din calitatea sa de mediator care dispune de o viziune generală asupra problemelor colectivităţilor locale. Deci, chiar dacă statul nu mai are monopolul iniţiativelor politicilor locale, îşi păstrează rolul de garant al libertăţii şi securităţii persoanelor şi bunurilor şi al respectării legalităţii, accentuându-şi calitatea de mediator al conflictelor, pentru dezvoltarea unor colectivităţi locale ale căror resorturi şi mecanisme devin din ce în ce mai complexe.

O altă caracteristică a descentralizării constă în trecerea de la controlul a priori asupra actelor colectivităţilor, locale, la controlul a posteriori, astfel încât acesta devine excepţia, iar autonomia autorităţilor locale, regula4.

 

1.2 Evoluţia istorică a conceptului

În lucrarea sa, “De la democratie en Amerique”, Tocqueville, încă din anul 1835, a explicat cel mai direct necesitatea descentralizării: o putere centrală, oricât de luminată şi savantă ar fi, nu poate să cuprindă toate detaliile vieţii unui popor. Tendinţa permanentă a ţărilor democratice “este de a concentra forţa guvernamentală în mâinile singurei puteri care reprezintă poporul”, astfel încât “libertăţile provinciale” sunt singurele garanţii de care dispun democraţiile pentru a se pune “la umbră faţă de excesul de despotism” al guvernământului statal.

În Franţa, descentralizarea a fost puţin câte puţin redescoperită, în secolul al XIX-lea, după excesele centralizatoare ale monarhiei absolute şi ale iacobinismului revoluţionar şi napoleonian. Temă, mai întâi reacţionară, devenită apoi principiu forte ale doctrinei liberale, ideea descentralizării reţine atenţia stângii abia după cel de-al doilea război mondial5.

Din punct de vedere juridic, teoria modernă a descentralizării se deosebeşte întrucâtva de cea originară.

În trecut se considera, în cel puţin în Franţa, că descentralizarea presupune, înainte de toate, recunoaşterea de către puterea centrală a unor interese distincte de cele ale guvernului, interese locale, ce aparţin entităţilor teritoriale. Acestora li se acordă dreptul de a-şi guverna propriile afaceri, deci personalitate juridică, dreptul la libera desemnare a administratorilor lor şi posibilitatea de a dispune liber de mijloacele juridice, financiare, materiale şi umane necesare acestei gestionări.

În prezent, a spune că un sistem administrativ este mai mult sau mai puţin descentralizat poate avea semnificaţii multiple: fie că numărul colectivităţilor autonome este mai mult sau mai puţin ridicat, fie că atribuţiile lor proprii sunt mai mult sau mai puţin numeroase, fie, în sfârşit, că libertatea lor de acţiune în exercitarea acestor atribuţii este mai mult sau mai puţin întinsă.

În orice teorie asupra descentralizării ne-am situa, autorităţile descentralizate sunt întotdeauna plasate sub supravegherea statului, în scopul de a preveni riscul divizării naţiunii. Este motivul pentru care justiţia şi apărarea sunt servicii publice care nu pot fi descentralizate. Chiar în sistemele în care colectivităţile locale nu sunt supuse unui control direct al puterii centrale trebuie să existe posibilitatea de a sancţiona orice încălcare a reglementărilor naţionale – constituţie şi legi.

 

 

 

 

 

 

 

1.3 Modele administrative tradiţionale

· Modelul francez

Acest model administrativ funcţionează şi în prezent, cu unele modificări, în ţări precum Spania, Portugalia, Italia şi, bineînţeles, Franţa, şi prezintă trei caracteristici fundamentale:

- uniformitate, în sensul că teritoriul naţional este împărţit unităţi administrative care au statut şi competenţe identice: comunele, ca unităţi teritoriale de bază, şi departamentul (sau provincia), ca nivel intermediar între comună şi stat;

- echilibru între descentralizarea colectivităţilor locale şi deconcentrarea serviciilor statale;

- tutela statului asupra comunităţilor locale, care se manifestă prin intermediul prefectului, ca reprezentant al statului.

Acest model, care s-a consolidat în perioada dintre sfârşitul secolului al XIX-lea şi mijlocul secolului XX, a generat sisteme administrative destul de centralizate, centralizare care s-a manifestat mai ales prin existenţa tutelei statului, via prefect, şi care a atins apogeul prin intervenţionalismul economic. De altfel, circumstanţele istorice au favorizat această centralizare: succesiunea rapidă a regimurilor în Franţa, în perioada 1789-1958, dictaturile autoritare din Italia, Spania şi Portugalia au dus inevitabil la stări de criză, momente în care va creşte puterea centrală şi cea a reprezentanţilor săi în teritoriu.

Altă caracteristică a sistemelor administrative constituite după acest model este atomizarea colectivităţilor locale, specifică pentru societăţile cu tradiţii dominante de tip rural. Deşi urbanismul şi exodul rural au făcut ca acest tip de organizare teritorială să fie depăşit de realităţile sociale, tradiţiile administrative s-au dovedit a fi mai puternice: în statele în care modelul francez este încetăţenit se remarcă această fărâmiţare comunală şi provincială, care îngreunează simţitor procesul reformei administrative şi al descentralizării. Astfel, în Franţa sunt peste 36.600 comune şi 101 departamente, în Italia 8.100 comune şi 101 provincii, iar în Spania 8.100 comune şi 50 de provincii6.

· Modelul german

Tradiţia germană este rezultatul unei divizări statele multiseculare şi a unei unificări tardive, construite în funcţie de particularităţile regionale şi locale. Din această cauză, modelul german este de natură federală. Acest model se regăseşte, cu anumite particularităţi naţionale, în Germania, Austria şi Elveţia.

În cadrul acestui model, federalismul reprezintă elementul constitutiv al vieţii politice şi administrative: landurile germane preexistă statului, la fel cum şi cantoanele elveţiene preexistă Confederaţiei elveţiene, constituţiile acestor state garantând autonomia colectivităţilor provinciale, care dispun şi de competenţă legislativă în materie de drept comun (în condiţiile aplicării principiului întâietăţii dreptului federal).

Autonomia landurilor se completează cu participarea acestora la procesul de luare al deciziilor la nivel federal, dispunând de posibilitatea de a-şi desemna reprezentanţi în cadrul celei de-a doua Camere federale (Bundesrat), fapt ce le permite să aibă un drept de veto în materie legislativă, dar care le şi obligă să transpună în practică legile federale la nivelul administraţiilor proprii şi a administraţiilor locale subordonate: arondismente (Kreise) şi comune.

Trebuie subliniat faptul că modelul german de administraţie locală se fundamentează pe principiul subsidiarităţii, ceea ce permite evitarea unui centralism excesiv la nivelul landurilor, arondismentele şi comunele bucurându-se de o reală autonomie de gestiune.

· Modelul britanic

Acest model de administraţie locală se caracterizează în special prin eterogenitate, sistemul de administraţie locală aplicat în Anglia neextinzându-se şi în Scoţia, Ţara Galilor sau Irlanda de Nord, care au sisteme specifice de organizare locală. Pe de altă parte, fiecare dintre aceste trei “naţiuni” este atribuită unui minister (Ministerul afacerilor scoţiene, galeze şi, respectiv, nord-irlandeze), care exercită o anumită tutelă asupra administraţiilor acestor regiuni.

În cadrul acestui model, autorităţile locale, ce sunt eşalonate pe două niveluri, comitatele şi districtele, au sarcini importante, care pot fi împărţite în două categorii: 

- asigură aplicarea politicii guvernamentale la nivel local; 

- au competenţe în domenii importante, precum educaţia, asigurarea fondului locativ sau protecţia socială; dar, spre deosebire de sistemul germanic, aceste competenţe le sunt delegate, aşa încât ele pot fi oricând retrase.

 

Aceste trei mari modele au influenţat organizarea administrativă în ţările Europei, dar, având în vedere particularităţile diferitelor procese de unificare naţională, cât şi diferenţele care ţin de dimensiunile teritoriale şi demografice ale fiecărei ţări, în prezent se constată o mare diversitate de sisteme administrative.

Astfel, există diferenţe semnificative în ceea ce priveşte statutul colectivităţilor teritoriale, numărul nivelurilor de administraţie locală – două, comunal şi supra-comunal, ca în Regatul Unit al Marii Britanii, Danemarca, Grecia, Austria, Suedia, Norvegia, Ţările de Jos şi Portugalia, sau trei, regional, provinicial/departamental şi local, ca în Franţa, Germania, Italia, Spania, Belgia -, repartizarea competenţelor şi regimul finanţelor locale. 

În prezent, în majoritatea ţărilor europene, indiferent de tradiţia administrativă sau de regimul juridic şi financiar adoptat, au apărut tendinţe noi, care ţin de raţionalizarea structurilor locale, de reformarea finanţelor locale şi de adâncirea procesului de descentralizare. Aceste tendinţe se manifestă cu atât mai pregnant, cu cât în ultimii ani unele state europene s-au confruntat cu schimbări structurale profunde, iar configuraţia statală şi politică a continentului a suferit ea însăşi modificări importante.

 

4. Cerinţe prealabile şi efecte ale descentralizării

Pentru ca procesul descentralizării să decurgă într-o manieră satisfăcătoare, este necesar să fie îndeplinite anumite cerinţe prealabile începerii procesului. Astfel, mediul politic ideal pentru evoluţia acestui proces este cel bazat pe pluripartitism, în care este recunoscut rolul societăţii civile şi în care este cunoscută şi luată în considerare diversitatea intereselor cetăţenilor.

Descentralizarea fiind un proces complex, ea poate avea consecinţe diametral opuse, în funcţie de contextul politic în care se aplică, motiv pentru care specialiştii evidenţiază existenţa unei strânse legături între regimul politic şi acest proces. Un regim liberal o dezvoltă, în timp ce un regim autoritar o stopează. De altfel, în doctrină se arată că progresul liberalismului politic a întărit în mod constant descentralizarea, în majoritatea ţărilor europene aceasta fiind legată de evoluţia favorabilă a parlamentarismului liberal. Este de specificat, de asemenea, că tradiţiile istorice ale fiecărei ţări au marcat profund evoluţia procesului în ţara respectivă.

Alte cerinţe se referă la necesitatea existenţei cadrului legal propice funcţionării nivelurilor administrative locale şi a celor intermediare, prin aceasta înţelegându-se şi punerea la dispoziţia lor a mijloacelor şi capacităţilor necesare. Astfel, transferul puterii, al sarcinilor şi al responsabilităţilor trebuie să fie însoţit de un transfer corespunzător al resurselor.

Aşadar, administraţia locală trebuie să fie integrată în sistemul administraţiei publice şi să fie suficient de structurată pentru a putea rezolva problemele vieţii locale şi a asigura articulaţia între nivelul central şi comunităţile locale.

Rezultă că un rol important în elaborarea oricărei strategii de reformă administrativă revine ştiinţelor administrative şi de gestiune, de foarte mare utilitate fiind anumite date formulate în alte domenii, cum ar fi: politică, economie, sociologie, psihologia socială, cibernetică, informatică. Eşecul unora dintre reformele administrative se explică şi prin aceea că deseori acestea nu se bazează pe un studiu aprofundat şi, mai ales, nu ţin seama de dezvoltarea pe termen lung a vieţii social-economice. Evoluţia oricărui sistem administrativ implică o dublă contradicţie: pe de o parte, între exigenţele schimbării şi cele ale stabilităţii, iar pe de alta, între dorinţa de autonomie şi dependenţa în raport cu mediul şi resursele concrete. Administraţia publică, funcţionând în cadrul unui anumit sistem social, urmează să suporte acele schimbări impuse de cerinţele sistemului şi să se reorganizeze periodic, pentru a satisface cât mai adecvat aceste cerinţe. Pe drept cuvânt, specialiştii în administraţie publică consideră că aparatul administrativ trebuie stabilit mai ales din perspectiva atribuţiilor sale viitoare în societate şi nu doar a celor prezente.

În ştiinţa administraţiei s-a formulat teza conform căreia teoria şi strategia reformelor administrative trebuie să se bazeze pe două premise7.

În primul rând, pe diagnosticul situaţiei existente, diagnostic rezultat din compararea sarcinilor şi funcţiilor aparatului administrativ cu efectele activităţii sale, atât în ceea ce priveşte realizările, cât şi deficienţele. Pentru aceasta va trebui studiat sistemul administrativ, structura sa statică şi dinamică, repartizarea sarcinilor şi competenţelor, relaţiile între aparatul central şi cel local, posibilităţile descentralizării, formele de cooperare ale organelor în domeniile cheie ale activităţii lor.

În al doilea rând, urmează a fi elaborate previziunile evoluţiei principalelor domenii de activitate ale administraţiei: previziuni demografice, cele referitoare la dezvoltarea economică – industrie, agricultură, servicii -, la dezvoltarea sistemului de protecţie a sănătăţii, a sistemului de învăţământ etc. Este vorba deci, despre relaţiile dintre administraţie şi societate.

Din această perspectivă, este de asemenea relevantă problema frecvenţei schimbărilor sau, cu alte cuvinte, problema menţinerii echilibrului între necesitatea de a adapta administraţia la noile condiţii de activitate şi unele disfuncţionalităţi care apar în mod inerent în cazul implementării unui nou sistem, până la rodarea acestuia.

Un element care complică mult procesul de adaptare al aparatului administrativ la noile funcţii şi sarcini îl constituie rigiditatea structurilor administraţiei, care în general sunt întemeiate pe un sistem ierarhic de organizare şi dependenţă şi pe un sistem vertical de canale de informaţie.

În acest context, următorul pas ar consta în elaborarea criteriilor de apreciere a noilor soluţii structurale, organizaţionale, juridice şi funcţionale, criterii care, în funcţie de poziţia specialiştilor şi a opiniei publice, să permită evaluarea proiectelor şi să constituie un instrument de corectare după punerea lor în aplicare.

De remarcat că, sub anumite aspecte, strategia şi teoria reformelor administrative prezintă un caracter universal, concluziile fiind uneori valabile pentru toate ţările; alteori ele sunt particulare unor state sau grupuri de state, ce prezintă un cadru politic şi social-economic asemănător. Fiecare stat, cunoscând experienţa pozitivă în materie a altor state, trebuie să selecteze ceea ce este în acord cu realităţile existente, pentru a se ajunge la rezultate favorabile. Ar fi greşit să se adopte automat, fără o analiză comparativă prealabilă, modele străine, care nu-şi găsesc justificare în raport cu realităţile proprii.

Întrucât administraţia publică implică funcţii sociale determinate, este deosebit de important ca multiplele sale sarcini şi competenţe să fie exercitate de personal pregătit în acest scop. Iată de ce, una dintre problemele cheie ale administraţiei contemporane constă într-o bună politică de personal, care presupune recrutarea, formarea, repartizarea şi utilizarea cadrelor calificate, precum şi în perfecţionarea continuă a pregătirii acestora.

Criteriul principal al recrutării şi utilizării personalului trebuie să fie calificarea, cu cele trei componente ale sale: o pregătire administrativă sau specializată, experienţă practică în domeniu şi un nivel adecvat de educaţie socială şi morală. În ceea ce priveşte sistemele de perfecţionare a cadrelor, ele trebuie să se bazeze pe o pregătire permanentă şi ciclică a personalului, urmărindu-se în principal o bună pregătire pentru sarcinile viitoare.

Aşadar, în cadrul evoluţiei procesului descentralizării, o deosebită importanţă o capătă problema pregătirii resurselor umane implicate în activitatea autorităţilor administrative. Competenţe care erau exercitate înainte de stat şi agenţii săi vor fi de acum încolo exercitate de colectivităţile locale, cu concursul funcţionarilor teritoriali. Aceasta înseamnă că definirea noului rol al unităţilor teritoriale conduce logic la reformularea statutului principalilor lor protagonişti – reprezentanţii aleşi şi lucrătorii publici locali8. Cum aceştia vor trebui să-şi asume noi atribuţii, ei vor trebui să dispună de pregătire şi să aibă o evoluţie profesională continuă.

Se impune, deci, respectarea unor principii fundamentale, cum ar fi: paritatea cu funcţia publică de stat, separarea gradului şi funcţiei, unitate şi unicitate, mobilitate. La acestea se adaugă supleţea şi autonomia, dublate de redefinirea specificităţii, în cadrul unei funcţii publice teritoriale unitare, raţionale. În literatura de specialitate românească9, s-a arătate că s-ar putea constitui o strategie intermediară, în jurul următoarelor două idei: concentrarea pe aspectele esenţiale ale drepturilor şi obligaţiilor tuturor funcţionarilor publici şi unificarea eventualelor statute car s-ar putea contura la nivel local, astfel încât să se creeze o funcţie publică specifică şi eficientă.

În ceea ce priveşte efectele descentralizării democratice, există aşteptarea ca aceasta să mobilizeze rapid resursele locale. Din păcate, cel puţin în stadiul iniţial al procesului, este necesar, din contră, să se aloce resurse către administraţiile locale, pentru a se clădi şi a se întări sistemul instituţional, absolut necesar declanşării şi edificării descentralizării.

Odată ce începe să funcţioneze, descentralizarea administrativă poate avea efecte pozitive semnificative, aşa după cum a reieşit din experienţa unui număr însemnat de ţări. Printre acest efecte se pot enumera: îmbunătăţirea serviciilor publice, o mai mare transparenţă în ceea ce priveşte cheltuirea banului public, transparenţă însoţită în mod firesc de o grijă constantă pentru respectarea legalităţii, creşterea competitivităţii, a eficienţei şi a cooperării şi, într-o anumită măsură, crearea unui cadru prielnic pentru dezvoltarea economică.

 

 

 

Capitolul 2: DESCENTRALIZAREA LOCALĂ ÎN ROMÂNIA

 

2.1 Evoluţia ideii de descentralizare pe plan legislativ

Cercetarea fenomenului descentralizării a constituit pentru şcoala românească interbelică de drept public un obiect permanent de studiu.

În primul curs de drept administrativ român, elaborat acum un secol, profesorul C. Dissescu pune în discuţie sistemul centralizării şi descentralizării administrative, pornind de la clasificarea sferei de interese specifice asociaţiilor de oameni care formează, după părerea sa, naţiunea, în interese generale ale asociaţiei mari, alcătuind centrul major, şi interese particulare ale comunelor, alcătuind centrul minor10.

Interesul general este cel al întregii populaţii şi pentru a fi satisfăcut cere sacrificii din partea tuturor. Interesul particular este cel al unei unităţi administrative locale şi pentru satisfacerea lui sunt necesare eforturi doar din partea localnicilor. Dacă aplicarea centralizării se justifică pentru realizarea intereselor particulare va fi mult uşurată prin aplicarea descentralizării. Cele două categorii de interese fiind calitativ diferite, nu se pot confunda şi nici nu pot fi absorbite unele în altele; prin urmare, centrul major nu poate absorbi centrul minor.

Prin urmare, dacă centralizarea este un raport, un întreg susceptibil de mai mult sau mai puţin, opusul ei, - susţinea profesorul Dissescu – în sensul riguros al noţiunii de antiteză, este lipsa de raport între puterea centrală şi cea locală, ceea ce nu este posibil, pentru că în realitate există întotdeauna un raport, o legătură între interesul general şi cel special. A privi, deci, descentralizarea ca opus al centralizării este greşit, deoarece ea nu înseamnă negarea centralizării, ci micşorarea ei, diminuarea concentrării puterilor.

Din această perspectivă, apare că descentralizarea va creşte pe măsură ce va scădea centralizarea, amândouă fiind fenomene relative în viaţa oricărei societăţi. Deci, problema care trebuie să preocupe o naţiune, referitor la modul de organizare şi funcţionare a statului, nu constă în răspunsul la întrebarea care dintre cele două sisteme să fie aplicate, ci presupune determinarea gradului de descentralizare necesar.

Doctrina clasică românească s-a referit şi la elementele caracteristice ale descentralizării, şi anume: personalitatea juridică, rezolvarea afacerilor locale, expresie a sferei de interese proprii ale colectivităţilor teritoriale şi autonomia.

La o analiză atentă, constatăm însă că trăsăturile menţionate reprezintă în fapt caracteristici ale autorităţilor locale, acestea fiind cele care îşi desfăşoară activitatea în scopul satisfacerii intereselor locale, pe baza sistemului descentralizării. Cu alte cuvinte, pentru ca să se procedeze la descentralizarea unor subdiviziuni teritoriale este necesar ca acestea să posede personalitate juridică şi să li se recunoască un patrimoniu, pentru a putea dispune de mijloace financiare proprii.

Personalitatea implică capacitatea juridică, adică capacitatea de a fi titular de drepturi şi de obligaţii, deci de a fi titular al unui patrimoniu, iar afectarea acestuia constituie o condiţie esenţială pentru garantarea autonomiei autorităţilor descentralizate.

Autonomia locală, instituţie juridică de sine stătătoare, implică descentralizarea administrativă, autonomie fiind un drept, iar descentralizarea un sistem care o presupune11. Dacă descentralizarea se caracterizează, deci, prin existenţa unei autonomii sigure în raport cu administraţia centrală, această autonomie nu trebuie înţeleasă în sensul unei libertăţi totale, absolute, eliminând orice intervenţie a statului atunci când aceasta se dovedeşte necesară. Autonomia ce caracterizează descentralizarea nu este un dat uniform, ci un concept global, acoperind o realitate diversificată.

O preocupare constantă a autorilor din perioada interbelică a fost cea referitoare la avantajele descentralizării, justificându-se cu argumente convingătoare necesitatea extinderii ei. Aceste argumente, deşi formulate cu mult timp în urmă, îşi dovedesc pe deplin actualitatea.

Astfel, în sprijinul descentralizării, doctrina administrativă românească a relevat că interesele locale nu pot fi niciodată mai bine cunoscute, mai de aproape şi, deci, mai bine satisfăcute, decât de organele proprii localităţii respective.

Profesorul Dissescu, expunând consideraţiile susţinătorilor centralizării (creşterea sentimentului naţional, o mai mare capacitate a organelor centrale, asigurarea unei omogenităţi şi a unei independenţe naţionale mai sigure etc.) a arătat că aceasta îşi dovedeşte utilitatea, eventual, numai în timp de război. Cum, însă, războiul este o stare anormală, în afara lui, deci cea mai mare parte a timpului, societatea trebuie să se caracterizeze prin descentralizare. Aceasta elimină întârzierile care ar putea apărea în sistemul centralizării, pentru ca autoritatea centrală să ia cunoştinţă de interesele locale şi să avizeze măsurile pe care le consideră necesare. De asemenea, eventualele erori, inerente naturii umane, sunt mai puţin grave şi mai uşor de reparat în acest sistem.

Profesorul Dissescu citează afirmaţia unui publicist francez, în sensul că “centralizarea reprezintă apoplexie la centru şi paralizie la extremităţi”.

Anibal Teodorescu, la rândul său, în tratatul său de drept administrativ publicat în 1930, a adus noi argumente, criticând anomaliile societăţii româneşti din perioada interbelică, în legătură cu modul defectuos şi insuficient de aplicare a descentralizării. Dacă, privită subiectiv, descentralizarea este un mijloc de a face educaţie politică cetăţenilor, din punct de vedere obiectiv, viaţa colectivă locală nu se mai dezvoltă silit, după un plan oficial, destinat întregii ţări, ci în mod natural, în funcţie de interesele şi temperamentul locuitorilor zonei respective.

În 1925, profesorul Paul Negulescu invocă, în susţinerea ideii de descentralizare, argumente la fel de viabile: creşterea spiritului de iniţiativă individuală, accentuarea sentimentului de libertate şi a interesului pentru binele general, scăderea birocratismului etc.12

Pentru a sublinia această permanentă preocupare a societăţii româneşti pentru creşterea descentralizării, considerăm că ar fi interesantă o succintă trecere în revistă a momentelor mai importante care au marcat evoluţia ideii de descentralizare pe plan legislativ.

În prima jumătate a secolului al XIX-lea, ideea de descentralizare era mai puţin cunoscută. Primele documente oficiale care au recunoscut oraşelor un drept de autonomie au fost Regulamentele organice (1831-1832), în cap. IV, referitor la alcătuirea sfaturilor orăşeneşti, care aveau sarcina să se îngrijească de interesele locale.

Cu timpul, această ideea a devenit o revendicare majoră în mişcarea revoluţionară de la 1848, fiind reluată de Convenţia de la Paris (1858). Legea comunală din 1 aprilie 1864 şi Legea pentru înfiinţarea consiliilor judeţene din 2 aprilie 1864 au recunoscut personalitate juridică şi satelor, care, unindu-se, formau comuna, iar judeţelor le atribuiau o oarecare autonomie. Conform celor două legi, unităţile adminsitrativ-teritoriale la acea vreme erau: judeţul, plasa şi comuna (urbană sau rurală).

Constituţia din 1 iulie 1866 proclamă, de asemenea, în art. 4, împărţirea teritoriului ţării în judeţe, plase şi comune, dar, deşi urmăreşte să consacre descentralizarea, datorită unei formulări deficitare, se ajunge în practică la interpretări neunitare. 

Constituţia din 1923 va îndrepta inadvertenţa Constituţiei anterioare, menţionând în art. 108 în mod expres că legile care reglementează instituţiile judeţene şi comunale vor avea la bază descentralizarea administrativă.

În perioada 1923-1940 au fost adoptate mai multe legi privind organizarea administrativă, care au micşorat sau mărit succesiv descentralizarea.

Legea nr. 5 pentru raionarea administrativă din septembrie 1950 a consfinţit următoarele unităţi administrativ-teritoriale: regiunea, raionul, oraşul şi comuna. După unele modificări, ea va fi înlocuită cu Legea nr. 2 din 1968 pentru organizarea administrativă a teritoriului ţării, lege ce prevede ca unităţi administrativ-teritoriale judeţul, oraşul şi comuna. Nici una dintre cele două legi nu conţine vreo referire explicită sau implicită la autonomia organelor locale, deci la gradul de descentralizare.

Treptat, România va cunoaşte un proces de profundă centralizare, prin direcţionarea întregii activităţi executive de către autorităţile centrale, rolul cel mai important avându-l organele de partid. Astfel, subordonarea ajunsese la apogeu, iar caracterul centralizat al administraţiei devenise cu totul excesiv: cele mai nesemnificative activităţi la nivel local se desfăşurau numai din dispoziţia organelor centrale.

Este firesc deci, că o societate care zeci de ani a fost dirijată într-o manieră arbitrară şi excesivă, care a dezobişnuit factorii locali de capacitatea de a lua chiar cele mai elementare decizii, să facă eforturi pentru realizarea unei treceri spre descentralizare, spre un proces de amplificare a competenţelor locale. Această trecere cuprinde, pe de o parte, transferul atribuţiilor, iar, pe de altă parte, executarea efectivă a acestora. Evident, aceasta presupune ca autorităţile locale să fie capabile să-şi asume responsabilităţile derivând din funcţiile pe care le au de îndeplinit.

 

2.2 Cadrul legislativ actual al administraţiei locale

Constituţia României stipulează în art. 119 că: “Administraţia publică locală din unităţile adminsitrativ-teritoriale se întemeiază pe principiul autonomiei locale şi pe cel al descentralizării serviciilor publice”.

Dar, cu toate că aceste principii au fost statuate pe cale constituţională şi detaliate în cadrul Legii nr. 69/1991 privind administraţia publică locală, nu se poate spune că descentralizarea se manifestă în mod deosebit. Acest lucru se întâmplă în condiţiile în care în România există o puternică tendinţă centralistă, cu o veche tradiţie, care a dus în epoca modernă mereu la neglijarea provinciei în favoarea capitalei şi la centralizarea puternică a deciziilor.

În primii ani de după 1989, decalajul centru-provincie s-a accentuat din punct de vedere economic şi social, dar, o dată cu primele alegeri locale, a crescut ponderea politică a provinciei la nivel naţional. Bucureştiul a rămas, însă, principalul pol de atracţie pentru investiţiile străine şi oraşul cu cel mai mic procent de şomeri raportat la numărul de locuitori.

Deşi România a aderat la Carta Europeană a Autonomiei Locale, document fundamental al Consiliului Europei, şi în ciuda a două rânduri de alegeri locale, Legea 69/1991 – cu toate că a fost modificată şi completată – nu a reuşit să confere o reală autonomie locală funcţională, prin capacităţile de decizie delimitate şi mai ales datorită lipsei unor reglementări care să asigure o autonomie reală administraţiilor locale alese.

Astfel încât, se pare că nu s-a realizat conştientizarea relaţiei directe care există între procesul de descentralizare cu cel de consolidare a democraţiei. Chiar dacă procesele democratice au înregistrat succese remarcabile, componenta cea mai slabă a lanţului acestor evoluţii rămâne descentralizarea şi autonomia puterii locale. Politologul Paul Hirst semnala unele pericole care pot pune la încercare o democraţie într-o societate pluralistă, dar ultracentralizată. În primul rând, grupul ajuns la putere are capacitatea de a promova cu multă uşurinţă nu numai măsuri nepopulare, dar şi în detrimentul interesului public. Apoi, există riscul unei incoerenţe care să afecteze politicile publice locale, dacă centrul se află sub influenţa când a uneia, când a alteia dintre forţele prezente într-o societate pluralistă.

Aşadar, se poate spune că descentralizarea nu este altceva decât o garanţie a stabilităţii unei democraţii funcţionale. Dacă societăţile occidentale au avut şansa unei consolidări democratice pornind de la nivel local pentru a ajunge la centru, pentru românia democraţia este nevoită să adopte un drum invers: de la centre spre periferie. 

Apare astfel imperios necesară rezolvarea tuturor disfuncţionalităţilor care nu permit buna funcţionare a autonomiei administrative locale. Printre acestea pot fi amintite: asigurarea resurselor financiare, stabilirea patrimoniului public, reglementarea statutului aleşilor locali ş.a. Toate aceste probleme au avut ca efect imposibilitatea unui control efectiv de la nivel local asupra problemelor comunitare. Şi aşa aflate la intersecţia dintre coordonarea ministerelor (fie direct, fie prin intermediul prefectului) şi cea a aleşilor locali, serviciile publice – de învăţământ, dezvoltare urbană, protecţia mediului sau asistenţă sanitară – nu pot beneficia de eficienţa principiului subsidiarităţii.

Descentralizarea şi eficientizarea administraţiei locale trebuie să beneficieze de o atenţie constantă, cuvântul-cheie devenind şi în acest caz reforma.

Pentru viitor, marea provocare pentru reuşita descentralizării rămâne problema regionalismului. Acesta este un concept tot mai utilizat în cadrul Uniunii Europene, dar care nu se bucură de o prea bună receptare în România, atât datorită tradiţiei centraliste, cât şi datorită experienţei istorice a populaţiei care are încă în memorie dezmembrări mai vechi ale teritoriului naţional.

În acest sens, se caută un model pentru descentralizare. Unii autori consideră că experienţa franceză este cea mai adecvată, fiind rezultatul unei descentralizări moderate, în condiţiile existenţei unei tradiţii centraliste.

 

 

 

Capitolul 3: PRINCIPIUL SUBSIDIARITĂŢII ŞI CARTA

EUROPEANĂ A AUTONOMIEI LOCALE

 

3.1 Consacrarea principiului subsidiarităţii pe plan european

Ideea de subsidiaritate, care este destul de des vehiculată în prezent pe plan european, a apărut într-un trecut destul de îndepărtat, fiindu-i atribuită lui Aristotel. Este semnificativ de semnalat că, deşi această idee ţine de tradiţia politică şi juridică a mai multor ţări europene – aşa cum s-a mai arătat, în mod particular a celor de cultură germanică – această noţiune a reintrat în atenţia analiştilor cu ocazia dezbaterilor care au precedat semnarea Tratatului privind Uniunea Europeană, fiind acceptată şi de părţile care doreau ca Europa să devină federaţie, şi de cele care solicitau respectarea deplină a autonomiei statelor componente.

Succesul actual al acestui concept survine într-un moment în care, în Europa sunt repuse în discuţie modelele statale tradiţionale, principiul subsidiarităţii considerându-se a fi un eventual răspuns la noile probleme multiple ridicate de organizarea europeană. 

Într-adevăr, ultimii ani au fost marcaţi de o repunere în discuţie a “statului prividenţă” (“welfare state”), apărut după cel de-al doilea război mondial, în scopul revitalizării economiei şi a asigurării “bunăstării generale”.

Crizele economice, şi în special creşterea şomajului, au relevat limitele unui asemenea model, acesta devenind din ce în ce mai puţin atractiv, datorită anonimatului şi a complexităţii deciziilor şi mai ales datorită creşterii permanente a taxelor percepute asupra veniturilor persoanelor şi ale întreprinderilor.

În acelaşi timp, s-a schimbat de-a lungul timpului şi mentalitatea socială, înregistrându-se o creştere a rezistenţei la noţiuni precum “ierarhie” şi “dependenţă”. Astfel, încât, contextul actual est mai de grabă favorabil diminuării rolului statului, care ar trebui să se concentreze asupra funcţiilor sale majore: diplomaţia, apărarea, politica monetară, menţinerea macroechilibrului economic etc., deci cele care derivă din suveranitate, pe care doar statul o deţine, indiferent că este un stat unitar sau unul federal.

Astfel încât, reapariţia termenului de “subsidiaritate” corespunde necesităţii de a se da un nume acestor schimbări care, prin influenţa pe care o exercită în diferite domenii ale vieţii sociale, marchează o evoluţie globală şi profundă a societăţii, prin redescoperirea individului, a nevoilor, dar şi a potenţialului său.

 

3.2 Fundamentarea istorică şi teoretică a principiului 

Mai mult decât un simplu cuvânt, noţiunea de “subsidiaritate” apare ca fiind purtătoarea unei fIlozofii politice şi, de fapt, aceasta a fost şi semnificaţia pe care a avut-o în istoria ideilor.

Această noţiune plasează persoana, individul, în centrul organizării statale, motiv pentru care ea se regăseşte în majoritatea curentelor de gândire ale culturii occidentale: începând de la definirea politicii de către Aristotel, ca fiind “arta de a guverna oameni liberi”, continuând cu rolul pe care Thomas d’Aquino îl atribuie guvernării, şi anume “să asigure, să mărească sau să menţină perfecţiunea fiinţelor pe care le are în grijă” sau “să se îngrijească de subiectele sale cu respectarea naturii acestora”, şi, mai târziu, cu liberalismul lui John Locke şi succesorii săi sau ci diferitele tendinţe ale catolicismului social.

Astfel, ideea de subsidiaritate se regăseşte în centrul unor doctrine destul de diferite şi uneori chiar opuse. Această ideea se referă nu atât la scopurile societăţii, cât mai ales la principiile după care se conduce organizarea sa.

Ideea de bază a principiului subsidiarităţii este că puterea politică nu trebuie să intervină decât în măsura în care societatea şi diferitele sale părţi constitutive – de la persoane, la familie, la comunităţile locale şi alte mari grupuri sociale – nu sunt capabile să-şi satisfacă propriile trebuinţe. Rezultă că subsidiaritatea semnifică mai mult decât un simplu principiu de organizare instituţională; ea se aplică în primul rând raporturilor dintre individ şi societate, apoi raporturilor dintre societate şi instituţii, constituind sursă de inspiraţie pentru repartizarea competenţelor în cadrul schemei instituţionale, între bază şi nivelurile superioare.

O formulare completă a principiului a fost dată în cadrul enciclicilor pontificale, mai precis în cea a Papei Pius al XI-lea, emisă în anul 1931, cu ocazia celei de-a patruzecea aniversări a Rerum Novarum (Quadragesimo Anno), un rol decisiv în redactarea acesteia fiindu-i atribuit, conform Raportului CDLR “Definirea şi limitele principiului subsidiarităţii”, juristului Althusius: “Acest principiu atât de important al filozofiei sociale nu trebuie să fie nici schimbat, nici răsturnat: ar fi o nedreptate (injustiţie), care ar putea duce la serioase tulburări ale ordinii sociale, atât preluarea de la cetăţeni a competenţelor (puterilor) pe care aceştia sunt capabili să le execute din proprie iniţiativă şi prin mijloace proprii, cât şi retragerea funcţiilor atribuite iniţial grupărilor sociale de rang inferior, pentru a fi atribuite unor colectivităţi mai mari sau de rang superior, în măsura în care cele dintâi sunt pe deplin capabile să le îndeplinească. Scopul firesc al oricărei intervenţii în domeniul social este de a ajuta membrii corpului social, şi nu de a-i anihila sau a-i absorbi”. 

Aşadar, subsidiaritatea, actualizată şi eliberată de semnificaţiile istorice, ideologice sau religioase, apare ca o invitaţie la reevaluarea relaţiilor sociale, în contextul unei mai mari autonomii, şi la căutarea permanentă a echilibrului dintre libertatea cetăţenilor şi diferitele instituţii existente (autorităţile locale şi cele regionale în cadrul statului naţional, statele în cadrul societăţii internaţionale şi, în particular, grupările regionale) şi necesara autoritate tutelară a statului, care, în mod firesc, este însărcinat cu asigurarea securităţii, a coeziunii sociale şi a organizării globale a economiei.

 

3. Carta europeană a autonomiei locale

Unul dintre paradoxurile principiului subsidiarităţii constă în aceea că acesta nu apare numit în mod explicit în nici un document, dar multe dintre legislaţiile europene se referă în mod implicit la el.

Astfel, putem regăsi o definiţie a principiului subsidiarităţii în Carta europeană a autonomiei locale, convenţie a Consiliului Europei deschisă spre semnare la 15 octombrie 1985, la Strasbourg:

“Exercitarea responsabilităţilor publice trebuie, în general, să incumbe, de referinţă, autorităţilor cele mai apropiate de cetăţeni. Atribuirea unei responsabilităţi unei alte autorităţi trebuie să ţină cont de amploarea şi de natura sarcinii, cât şi de exigenţele de eficacitate şi de economicitate”. Această definiţie figurează la articolul 4 al convenţiei, intitulat “Domeniul autonomiei locale”. 

Aceasta este, de fapt, o expresie a principiului subsidiarităţii, principiu general de organizare instituţională, conform căruia baza este favorizată în raport cu nivelurile superioare. Prin aceasta, textul Cartei anticipează prevederile Tratatului de la Maastricht, al cărui preambul se pronunţă pentru “o uniune tot mai strânsă între popoarele Europei, în cadrul căreia deciziile sunt luate la un nivel cât mai apropiat posibil de cetăţean”. 

Scopul Cartei europene a autonomiei locale este de a crea un cadru comun, care să reunească standardele europene, privind atribuirea şi păstrarea competenţelor de gestionare a treburilor publice în sarcina autorităţilor locale cele mai apropiate de cetăţeni, în aşa fel încât aceştia să aibă posibilitatea de a participa efectiv la luarea deciziilor care au legătură cu mediul lor cotidian.

Prin conţinutul său, Carta obligă părţile semnatare să aplice reglementări de natură să garanteze autonomia politică, administrativă şi financiară a autorităţilor locale. Aceasta este expresia, la nivel european, a voinţei politice de a se traduce în practică, la toate nivelele administraţiei teritoriale, principiul subsidiarităţii, având în vedere că printre principalele funcţii asumate de Consiliul Europei figurează şi cele referitoare la întărirea democraţiei pe plan european şi la apărarea drepturilor omului, într-o sferă cât mai largă de accepţiune. În acest context, se consideră că, gradul de autonomie de care se bucură autorităţile locale poate fi considerat ca piatra de încercare a unei adevărate democraţii.

În textul Cartei sunt prevăzute reglementări menite să creeze cadrul general de transpunere în practică a principiului autonomiei locale. Astfel, în primul rând, este specificată necesitatea existenţei, în cadrul legislaţiilor naţionale, a reglementărilor constituţionale şi legale de fundamentare a autonomiei locale. În continuare, Carta defineşte conceptul de autonomie locală şi stabileşte principiile generale privind natura şi întinderea puterii autorităţilor locale. Un important aspect subliniat în text este cel care se referă la dreptul acestor autorităţi de a dispune de resurse financiare adecvate, astfel încât această problemă a resurselor să nu conducă la o diminuare a autonomiei.

Una dintre particularităţile Cartei autonomiei locale constă în faptul că aici este definit mai clar decât în oricare alt document cel de-al doilea aspect al principiului subsidiarităţii, şi anume că autorităţile centrale au datoria de a pune la dispoziţia autorităţilor de nivel interior toate instrumentele legale şi practice necesare îndeplinirii sarcinilor lor.

Astfel, pe lângă prevederile menite să garanteze autonomia, sunt stipulate şi prevederi care au drept scop crearea cadrului propice pentru ca aceasta efectiv să funcţioneze: “Autonomia locală reprezintă dreptul şi capacitatea autorităţilor locale ca, în limitele legii, să reglementeze şi să conducă o parte importantă din problemele de interes public …” (Art. 3.1).

Această capacitate la care face referire textul, presupune necesitatea adoptării de către autorităţile centrale a unor reglementări clare şi precise care să prevadă, printre altele:

· un statut al funcţionarilor publici de natură să permită recrutarea unui personal cu o înaltă calificare profesională, pe criterii de competenţă şi merit (Art. 6.2);

· un statut al reprezentanţilor aleşi care să le asigure “exercitarea liberă a mandatului” (Art. 7.1);

· dreptul de a avea “în cadrul politicii economice naţionale, propriile resurse financiare” (Art. 9.1), “care să corespundă responsabilităţilor” (Art. 9.2), “să fie suficient de diversificate şi de flexibile (evolutive) încât să corespundă pe cât posibil cu evoluţia reală a costurilor” (Art. 9.4) şi să fie compuse, “cel puţin în parte”, din “taxe şi impozite locale, a căror proporţie să o poată determina ei înşişi, în limitele legii” (Art. 9.3).

Cele două prevederi cu caracter financiar prezentate mai sus sunt semnificative pentru maniera în care trebuie să fie aplicat cel de-al doilea aspect al principiului subsidiarităţii: intervenţia autorităţilor statale este necesară, dar numai pentru a permite autorităţilor locale să dobândească mijloacele necesare pentru a-şi concretiza propriile hotărâri. 

Chiar şi în situaţia în care intervenţia autorităţilor de rang superior este necesară (din raţiuni care ţin de “amploarea” şi de “natura” problemelor de rezolvat sau de “exigenţele de eficacitate şi de economicitate”), autorităţile locale trebuie consultate, “pe cât posibil, în timp util şi într-o manieră potrivită”. 

În legătură cu acest aspect, Carta menţionează în mod explicit două domenii:

· “planificarea şi orice decizie care se ia în probleme care privesc direct colectivităţile locale” (Art. 4.6);

· modalităţi de alocare a resurselor redistribuite (Art. 9.6).

În pofida unor formulări, uneori excesiv de prudente, Carta defineşte astfel un fel de ideal de atins, care este construit pe o concepţie globală, destul de puternic inspirată de principiul subsidiarităţii, privind locul colectivităţilor locale în cadrul statului, indiferent că avem de-a face cu un stat unitar sau cu unul federal.

Prezenţa unor asemenea susţineri în Carta europeană a autonomiei locale este explicabilă, având în vedere că ideea de subsidiaritate constituie un soi de “moştenire” comună a statelor din Europa Occidentală, care poate fi folosită ca un ghid de către noile democraţii din Centrul şi Estul continentului.

Deschiderea frontierelor – care a dus, printre altele, şi la o evoluţie a concepţiilor -, complexitatea societăţilor moderne, presiunile pe care criza economică le exercită asupra autonomiilor locale, acolo unde ele există, dorinţa tot mai puternic manifestată a cetăţenilor de a participa la procesul de luare a deciziilor în problemele care îi afectează direct, toate acestea sunt argumente în favoarea utilităţii aplicării cât mai largi a autonomiei locale.

Principiul subsidiarităţii poate oferi noi dimensiuni discuţiilor atât de necesare privind relaţiile de putere dintre centru şi provincie, oferind în acelaşi timp noi fundamentări prevederilor generale din Carta europeană, de natură să permită o nouă abordare calitativă a autonomiei locale. În prezent nu se mai poate vorbi numai despre un simplu rearanjament instituţional, ci şi despre conturarea unei filozofii politice mai generale, în cadrul căreia cetăţeanul şi nevoile sale redevin scopul acţiunii publice.

 

Capitolul 4: FINANŢAREA LOCALĂ ÎN STATELE 

EUROPENE

 

1. Consideraţii generale 

Aşa după cum se relevă în Carta europeană a autonomiei locale, autorităţilor locale le revine în prezent un rol determinant în înfăptuirea coeziunii sociale, a bunăstării economice şi a dezvoltării constante a ţărilor europene, având aşadar un rol determinant în construirea şi păstrarea stabilităţii democratice a continentului. Dar, locul pe care aceste autorităţi le ocupă în cadrul statului şi, în contextul mai larg, al construcţiei europene, cât şi modul în care ele îşi asumă acest rol nu pot fi disociate de o analiză a mijloacelor financiare de care dispun.

Dacă se acceptă că întărirea democraţiei presupune întărirea autonomiei locale, trebuie avut în vedere că această autonomie implică stabilirea unor sisteme financiare ale colectivităţilor locale, care să fie eficiente, echitabile şi coerente în raport cu imperativele economice ale statului respectiv. Altfel spus, transpunerea în practică a principiului subsidiarităţii, descentralizarea şi finanţele locale sunt interdependente.

În prezent, dezbaterile privind finanţarea colectivităţilor locale sunt în centrul atenţiei dezbaterilor politice în majoritatea statelor europene, căutându-se soluţii care să împace necesitatea controlului şi a reducerii cheltuielilor publice cu o mai mare autonomie financiară a colectivităţilor locale; se caută, aşadar, soluţii capabile să asigure o repartiţie echitabilă a resurselor financiare între diferitele nivele ale administraţiei publice, ţinând în acelaşi timp cont de rigorile bugetare.

Evident că, având în vedere diversitatea condiţiilor concrete şi specificul fiecărei ţări, nu poate fi găsit un model universal de finanţare a colectivităţilor locale, care să poată fi aplicabil tuturor statelor europene. Totuşi, articolul 9 din Carta europeană a autonomiei locale enumeră anumite principii generale aplicabile în acest domeniu.

“Articolul 9 – Resursele financiare ale colectivităţilor locale

1. Colectivităţile locale au dreptul, în cadrul politicii economice naţionale, la resurse proprii adecvate, de care să poată dispune liber, în vederea exercitării atribuţiilor lor. 

2. Resursele financiare ale colectivităţilor locale trebuie să fie proporţionale cu responsabilităţile stabilite pentru ele prin Constituţie sau lege.

3. Cel puţin o parte din resursele financiare ale colectivităţilor locale trebuie să provină din taxe şi impozite locale, în proporţiile stabilite la nivelul autorităţilor locale, în limitele legii.

4. Sistemul financiar din care fac parte resursele de care dispun comunităţile locale trebuie să fie de natură suficient de diversificată şi evolutivă încât să le permită să urmărească, pe cât posibil, evoluţia reală a costurilor exercitării competenţelor proprii.

5. Protecţia colectivităţilor locale mai slabe din punct de vedere financiar impune instituirea unor proceduri de ajustare sau a altor măsuri echivalente care să corijeze efectele repartiţiei inegale a potenţialelor surse de finanţare, cât şi sarcina financiară care le revine acestora. Asemenea proceduri sau măsuri nu trebuie să reducă libertatea de opinie a colectivităţilor locale în cadrul propriului lor domeniu de responsabilitate.

6. Colectivităţile locale trebuie să fie consultate într-o manieră adecvată asupra modalităţilor în care le vor fi alocate resursele redistribuite.

7. Subvenţiile acordate colectivităţilor locale nu trebuie să fie destinate, în măsura în care este posibil, finanţării unor proiecte expres specificate. Acordarea subvenţiilor nu trebuie să aducă atingere libertăţii fundamentale a autorităţilor locale de a-şi stabili politici proprii în domeniul lor de competenţă.

8. În scopul finanţării propriilor obiective de investiţii, colectivităţile locale trebuie să aibă acces, conform legii, la piaţa naţională de capital.

 

2. Acoperirea financiară a competenţelor locale

Aşa după cum s-a arătat, descentralizarea competenţelor a atras după sine problema finanţării acţiunilor economice ale colectivităţilor locale şi cea privind relaţiile financiare ale acestora cu autorităţile centrale. În fond, este vorba de circumscrierea câmpului finanţelor publice la diferite eşaloane de guvernare.13 

În majoritatea ţărilor europene, colectivităţile locale participă alături de stat la realizarea şi gestiunea finanţelor publice. Actualmente cheltuielile angajate la acest nivel joacă un rol important în funcţionarea economiei naţionale, dar diversitatea sistemelor financiare locale este mult mai accentuată decât cea a finanţelor naţionale.

Această eterogenitate se reflectă şi în variaţia ponderii cheltuielilor municipale, în raport cu produsul intern brut (PIB) şi cu totalul cheltuielilor statului (TCS), aşa după cum reiese din tabelul prezentat mai jos.

Se observă că, în raport cu cifrele prezentate în acest tabel, statele europene pot fi împărţite în mai multe grupe. Astfel, sunt ţări cu un nivel ridicat al acestor cheltuieli, precum Danemarca (19,9 din PIB şi 31,28 din TCS), Norvegia (18,9 din PIB şi 60 din TCS) şi Suedia (27,5 din PIB şi 38 din TCS). Este de remarcat că în aceste ţări sistemele de finanţare locală sunt foarte apropiate.

În Anglia, Elveţia, Franţa, Finlanda, Germania, Islanda şi Ţările de Jos, cheltuielile colectivităţilor locale se situează între 20 şi 30 din TCS.

Sunt însă şi ţări care, în pofida descentralizării, aceste cheltuieli sunt încă destul de mici: Belgia (4,9 din PIB şi 10,9 din TCS), Grecia (3,33 din PIB şi 5,6 din TCS) şi Portugalia (4,6 din PIB şi din TCS).

Această diversitate comportă explicaţii diverse, de la ţară la ţară. De exemplu, în cazul Belgiei, faptul că în această ţară colectivităţile locale nu sunt implicate în remunerarea personalului didactic ar putea fi o explicaţie a ponderei reduse a bugetelor locale din ţările nordice relevă o anumită abordare a puterii locale. De pildă, în Danemarca accentuarea descentralizării a implicat transferul către aceste autorităţi a gestiunii asigurărilor sociale.

S-ar părea că nu există nici un fel de relaţie între nivelul cheltuielilor municipale raportat la PIB şi acelaşi nivel raportat la TCS. Dar, pentru a se stabili o eventuală relaţie între aceşti doi indicatori ar fi necesar să fie luate în considerare mai multe variabile, precum importanţa sectorului public local sau numărul şi importanţa nivelurilor administrative. Aşadar, o asemenea relaţie nu poate fi relevată numai pe baza datelor din tabelul de mia jos.

În concluzie, reiese că în majoritatea statelor europene, cheltuielile locale reprezintă mai puţin de 15% din PIB şi mai puţin de 30% din TCS.

 

Cheltuielile municipale în raport cu Produsul Intern Brut (PIB) şi Totalul Cheltuielilor Statului (TCS)

	Ţara
	Anul
	% PIB
	% TCS

	Albania
	1995
	7,7
	25,4

	Austria
	1993
	17,71
	20,18

	Belgia
	L993
	4,9
	10,9

	Bulgaria
	1994
	9,0
	20,0

	Cehia
	1994
	9,3
	20,9

	Cipru
	1993
	1,4
	4,1

	Danemarca
	1994
	19,9
	31,28

	Elveţia
	1993
	10,8
	27,9

	Estonia
	1994
	7,1
	17,6

	Finlanda
	1993
	18,0
	29,5

	Franţa
	1992
	5,54
	27,22

	Germania
	1993
	8,12
	28,69

	Grecia
	1989
	3,33
	5,6

	Irlanda
	1994
	4,9
	13,8

	Islanda
	1994
	9,1
	22,3

	Italia
	1993
	7,0
	13,0

	Letonia
	1994
	12,45
	24,0

	Lituania
	1993
	13,1
	58,8

	Luxemburg
	1993
	9,92
	32,3

	Marea Britanie
	1994
	11,0
	27,0

	Malta
	1995
	0,337
	0,629

	Norvegia
	1994
	18,9
	60,0

	Polonia
	1994
	7,0
	21,6

	Portugalia
	1994
	4,6
	9,7

	România
	1993
	3,5
	16,9

	Slovacia
	1994
	4,79
	11,78

	Slovenia
	1995
	4,4
	10,1

	Spania
	1994
	4,84
	12,17

	Suedia
	1994
	27,5
	38,0

	Turcia
	1992
	2,41
	12,3

	Ţările de Jos
	1994
	13,3
	23,1

	Ungaria
	1994
	17,0
	53,0


Sursa: Consiliul Europei

 

 

 

3. Sursele finanţării locale

Principalele surse de venituri ale comunităţilor locale din ţările europene sunt impozitele şi taxele locale, resursele redistribuite şi subvenţiile şi creditele.

Studiul comparativ al diverselor forme de venituri locale nu permite degajarea unui model de referinţă. Alături de ţări în care impozitele şi taxele locale, de exemplu, au o pondere importantă, în altele, acest tip de fiscalitate nu există. Explicaţiile acestei situaţii sunt multiple: cauze care ţin de tradiţie, mentalităţi, centralizarea excesivă, nivelul scăzut de dezvoltare în general, ş.a.

· Impozitele şi taxele locale

În ţările în care se practică un impozit local, în înţelesul propriu-zis al termenului, ponderea acestor resurse este destul de ridicată: Suedia – 61%, Danemarca – 51%, Elveţia – 46%, Norvegia – 42%, Franţa – 36%, Finlanda – 34%, Belgia – 32%, Spania – 31%, Portugalia – 20% plus 19% taxe şi alte plăţi, Germania- 19% plus 16% taxe şi alte plăţi. Vom înţelege mai bine semnificaţia acestor cifre, dacă le vom compara cu ponderea acestor surse ale veniturilor locale în România: 5% - impozite locale şi 16% - taxe şi alte plăţi locale.

Una dintre constrângerile majore ale fiscalităţii locale constă în menţinerea acestei contribuţii la formarea resurselor proprii şi respectiv prevenirea micşorării ei.

Analiza fiscalităţii locale relevă două sisteme de impozite locale: impozite-indiciu şi impozite pe venit.

Primul sistem cuprinde impozitele asupra proprietăţii imobiliare (Franţa, Marea Britanie, Luxemburg) şi uneori asupra activităţilor economice (Germania, Austria şi Franţa – taxa profesională). Aceasta este un veritabil impozit local, fiind stabilit numai într-un anumit teritoriu şi în raport cu mărimea colectivităţii respective.

Apreciat ca fiind mai adecvat realităţilor actuale şi cu o elasticitate mai mare, impozitul pe venit se practică în ţările nordice, colectivităţile locale având, în general, şi libertatea de a fixa cotele de impozitare.

În ţări precum Franţa (“taxe d’habitation”) şi, de curând, Marea Britanie (“council tax”), cetăţenii trebuie să achite un impozit special, legat de stabilriea permanentă sau temporară, în localitatea respectivă.

În general vorbind, se constată că, în ţările nordice, impozitele locale propriu-zise produc între 30 şi 60% din valoarea globală a veniturilor colectivităţilor locale. În Franţa şi Elveţia, impozitul produce în jur de 40% şi, dacă se adaugă şi impozitele redistribuite de care dispun aceste colectivităţi, fie în mod liber, fie după anumite criterii specifice, trebuie adăugate şi Austria şi Germania alături de ţările cu impozite locale substanţiale. Pe de altă parte, în mai mult de jumătate dintre ţările europene, cheltuielile sunt acoperite de cca. 10% sau mai puţin din impozitele percepute la nivel naţional.

În majoritatea ţărilor, cu excepţia Germaniei şi a Austriei, impozitele sunt colectate prin intermediul administraţiei fiscale naţionale. Această formă de colectare se impune cu atât mai mult în cazul ţărilor cu un număr relativ ridicat de colectivităţi locale – printre care se numără şi România -, din raţiuni care ţin de eficienţa administraţiei financiare şi de reducerea la minim a costurilor colectării. De altfel, această simplă asistenţă în materie de colectare fiscală nu are nici o incidenţă asupra autonomiei locale.

Ceea ce este important din acest punct de vedere este că în unele dintre ţările în care este instaurat un asemenea tip de încasare unică pentru ansamblul comunităţilor locale, gestiunea materială a bugetului este ţinută de funcţionari care nu au nici o legătură cu aceste comunităţi. În numeroase alte ţări, gestiunea bugetară este ţinută de o unitate administrativă specifică, condusă de un trezorier, care răspunde în faţa consiliului local sau a comisiei de buget a acestuia.

Având în vedere faptul că, în general, colectivităţile locale sunt cele care asigură serviciile publice esenţiale – aprovizionarea cu apă, colectarea şi eliminarea deşeurilor menajere şi a apelor reziduale, aprovizionarea cu energie (gaze naturale, electricitate) ş.a. – sumele percepute de la utilizatori pot constitui o sursă de venituri importantă, în condiţiile în care aceste colectivităţi sunt cele care produc şi furnizează aceste servicii. Importanţa acestor venituri depinde aşadar de mărimea gamei de servicii publice oferite de colectivitatea locală respectivă şi de forma în care aceste servicii sunt oferite (dacă ele sunt produse de întreprinderi publice care nu sunt înscrise în bugetul comunităţii, aceste venituri sunt relativ reduse).

 

 

· Resursele redistribuite şi subvenţiile

Gradul de acoperire financiară prin surse proprii a activităţii pe plan local este evidenţiat şi de mărimea resurselor de transfer. Asemenea resurse permit să se corijeze inegalităţile de potenţial fiscal, operând o micşorare a ecarturilor dintre diferite unităţi teritorial-administrative, cum este cazul declajului dintre Mezzogiorno şi regiunile din Nordul Italiei. Aceeaşi situaţie s-a creat şi în Germania după reunificare, când s-au luat unele măsuri pentru compensarea încasărilor mici din impozitul pe venituri în land-urile răsăritene.

Constituind fie o redistribuire a încasărilor din impozite naţionale, fie subvenţii specifice sau alocări directe, transferurile facilitează controlul autorităţilor centrale asupra repartiţiei resurselor locale.

Dar finanţările acestea externe mediului local nu pot corija decât parţial inegalităţile şi slăbiciunile resurselor proprii. Or, având în vedere că autonomia autorităţilor locale se măsoară prin ponderea transferurilor şi a subvenţiilor, conform unor calcule proprii, economiştii francezi au stabilit pragul de 40% drept indiciu al marjei de decizie proprie.

În majoritatea ţărilor europene, aceste redistribuiri “pe verticală” reprezintă mai mult de 50% din finanţarea bugetelor locale. Doar în câteva ţări – Elveţia, Franţa şi ţările nordice – veniturile fiscale proprii ale comunităţilor locale sunt mai mari sau egale cu aceste transferuri.

În aceste condiţii, se pune problema dacă autonomia locală poate funcţiona în cadrul sistemelor financiare în care sunt dominante redistribuirile şi subvenţiile. Este evident că în cadrul sistemelor de acest tip se manifestă, de jure şi de facto, influenţa substanţială a autorităţii centrale care alocă subvenţiile, dar măsura în care o asemenea influenţă conduce la o limitare a autonomiei locale depinde uneori de condiţiile care le sunt impuse comunităţilor locale la acordarea lor.

Un alt sistem de redistribuiri financiare constă în redistribuirea “pe orizontală”, adică transferarea, într-un fond de compensare a unei părţi din impozitele colectate de la colectivităţile locale bogate, în favoarea colectivităţilor slabe din punct de vedere economic. Ideal ar fi ca acest sistem să fie centrat mai puţin pe reţete prestabilite şi mai mult pe nevoile concrete dintr-un anumit moment. Cum în practică este destul de dificil de luat decizii nediscriminatorii, fără stabilirea unor criterii obiective concrete, în general, la un asemenea transfer, este luată în calcul compoziţia populaţiei.

 

· Creditele

Marja de manevră financiară a colectivităţilor locale fiind în general redusă, recurgerea la împrumuturi se impune de la sine.

În toate ţările europene, comunităţile locale au posibilitatea să contracteze împrumuturi în vederea finanţării unei părţi din activitatea lor, creditul fiind obţinut fie de la o administraţie de rang superior, fie de pe piaţa de capital. În majoritatea ţărilor, volumul împrumuturilor acoperă până la 10% din totalul cheltuielilor administraţiei locale. Într-un număr considerabil de ţări, comunităţilor locale li se permite, în principiu, să contracteze împrumuturi chiar şi din străinătate, dar, în majoritatea cazurilor, aceste împrumuturi trebuie să fie autorizate de un organism guvernamentale (minister sau bancă centrală).

Diferenţele dintre sistemele de îndatorare a colectivităţilor locale din majoritatea ţărilor europene sunt nesemnificative, în general politica de împrumut a acestora fiind foarte strict controlată, iar concurenţa dintre instituţiile creditoare foarte puţin dezvoltată.

O excepţie în această privinţă o reprezintă Franţa, unde descentralizarea a antrenat o micşorare a controlului asupra politicii de împrumut a autorităţilor locale. Deşi s-a suprimat tutela administrativă şi financiară şi, într-o oarecare măsură, cea tehnică (aprobarea prealabilă, inclusiv a ratei dobânzii, controlul a priori etc.), în ceea ce priveşte obţinerea creditelor se păstrează încă unele reguli obligatorii: înscrierea în bugetul colectivităţilor locale a rambursărilor, respectarea regulilor de echilibru bugetar, prin fixarea limitelor legale ale împrumutului, şi interdicţia finanţării amortizărilor de capital prin noi credite.

De altfel, şi în alte ţări considerate mai descentralizate ca Franţa, libertatea de acţiune în acest domeniu a colectivităţilor locale este limitată, contractarea de împrumuturi fiind foarte sever reglată prin restricţii juridice şi aministrative.

Astfel, în Anglia, urmărindu-se limitarea creşterii cheltuielilor publice locale prin “Basic Credit Approyal” din 1990, se fixează plafonul global anual al împrumuturilor. Autorizări suplimentare se acordă numai pentru programe de investiţii. O altă limitare constă în privilegierea unui creditor, “Public Works Loans Boars”, care este un fel de agenţie guvernamentală.

În Spania, operaţiunile de credit ale comunităţilor locale se coordonează strict cu politica economică naţională prin Consiliul de politică fiscală şi financiară, care este un organism de stat. Printre atribuţiile acestuia se află şi limitarea împrumuturilor, în funcţie de circumstanţele economice naţionale.

Deopotrivă, în Belgia, contractarea împrumuturilor este limitată prin politica monetară a guvernului federal, iar în Danemarca se plafonează nivelul împrumuturilor, paralel cu un control riguros al activităţilor colectivităţilor locale.

Reglementarea împrumuturilor autorităţilor administrative locale se face şi prin stabilirea unor reguli prudenţiale precise, vizându-se prevenirea unor supraîndatorări a acestora: stabilirea duratei de amortizare a împrumuturilor (Anglia), ca şi a cuantumului sumelor datorate în raport cu veniturile (Spania) sau existenţa unui control riguros, exercitat în lanţ, pe scară ierarhică, de către colectivitatea locală imediat superioară (Germania).

O altă modalitate de control asupra împrumuturilor colectivităţilor locale constă în acceptarea doar a anumitor creditori sau giranţi, de obiecei instituţii de stat: “Credit communal de Belgique” în Belgia, “Cassa deposite a prestiti” în Italia (mărimea creditelor acordate de aceasta este aprobată annual de Parlament), “Bank Naderlansche Gernenteen” în Olanda, “Public Work Loans Board” (în calitate de girant) în Anglia. În Franţa, deşi s-ar părea că operează concurenţa, creditele sunt acordate în proporţie de 42% de “Credit local de France”.

 

4. Particularităţi ale finanţării colectivităţilor locale

din ţările în tranziţie

În ţările în tranziţie, descentralizarea unor sisteme deosebit de centralizate şi restructurarea colectivităţilor locale reprezintă unul dintre obiectivele politice prioritare. Aceste acţiuni sunt importante atât din punct de vedere politic, cât şi economic, având în vedere necesitatea producerii bunurilor şi serviciilor necesare celor care reprezintă electoratul care a susţinut şi propulsat pe reprezentanţii noilor puteri democratice.

În toate aceste ţări, reglementările juridice necesare creării cadrului instituţional general pentru transpunerea în practică a autonomiei locale au fost relativ repede adoptate, pornindu-se de la înscrierea principiului în prevederile constituţionale. Ceea ce este mai dificil este traducerea principiilor generale în reglementări specifice, care să asigure aplicarea eficientă a lui în practică. Şi când spunem aceasta, ne referim nu numai la problemele care ţin de organizare, experienţă, resurse umane şi echipament tehnic, dar şi la aspecte care ţin de modulde gândire, având în vedre că şi în vechile democraţii este destul de dificil de realizat procesul de adâncire al descentralizării.

În ceea ce priveşte bugetele locale din aceste ţări, în general, ele sunt insuficiente. Având în vedere că impozitele locale sunt destul de limitate, veniturile provenite din acestea sunt reduse. Majoritatea acestor ţări cunosc impozitul pe avere, dar este destul de dificil de impozitat veniturile agricultorilor, iar o importantă parte din patrimoniul urban este compusă din locuinţe private sau din bunuri publice care sunt destul de dificil de evaluat.

În majoritatea ţărilor, un adevărat impozit pe venit este abia la început, având în vedere că gestioanrea sa este dificilă şi că nu există deprinderea contribuabililor de a-şi declara veniturile.

Reiese că cea mai mare parte a veniturilor de acest tip provin din impozite minore, cum ar fi dreptul de circulaţie, în unele ţări, sau autorizaţiile şi drepturile de utilizare. În majoritatea cazurilor, nivelul taxelor este stabilit de guvernul central.

Alte venituri ale bugetelor locale provin din redistribuiri, din subvenţii şi din împrumuturi.

În ceea ce priveşte subvenţiile, sumele alocate depind de mărimea subvenţiei generale şi de modalităţile de atribuire. În majoritatea ţărilor, regula constă în ase aplica un număr redus de criterii obiective, fixate printr-un act normativ.

Evaluarea unei subvenţii destinate unui anumit obiectiv se face în general în funcţie de măsimea bugetului local şi de măsura în care respectiva subvenţie este destinată exclusiv finanţării investiţiilor locale. În orice caz, ar fi de doirt ca cel puţin o parte din finanţarea investiţiilor locale să poată fi suportată din fondurile proprii ale colectivităţilor.

Privind lucrurile în ansamblu, se pot distinge două modele de finanţare locală:

· În unele ţări, precum Ungaria şi Bulgaria, autorităţile locale au o arie largă de funcţii şi un sistem de finanţare locală în care principala resursă o constituie subvenţiile generale, acordate în funcţie de evaluarea cheltuielilor necesare şi calculate pe baze uniforme, adică fără a se lua în considerare diferenţele de venit sau egalizarea tangenţială a acestor diferenţe. Drept urmare, cheltuielile de capital ale administraţiilor locale sunt foarte dependente de sprijinul acordat de stat, prin intermediul subvenţiilor, care în general sunt destinate unor obiective prestabilite.

· În alte ţări – Polonia, Cehia, Slovacia – serviciile majore continuă să fie furnizate direct de stat (în anumite cazuri, în cooperare cu administraţia locală). Aşadar, în această situaţie, deconcentrarea are loc în paralele cu descentralizarea. Resursele majore ale comunităţilor locale în aceste ţări se bazează pe impozitul pe venituri şi pe redistribuire, subvenţiile reprezentând o parte destul de mică din veniturile acestora. În general, capitalul alocat cheltuielilor este alcătuit în principal din propriile resurse (inclusiv resurse redistribuite). Una dintre problemele importante cu care se confruntă aceste ţări este nevoia de egalizare între diferitele comunităţi locale.

4. Concluzii

Din cele prezentate, rezultă că mijloacele de care dipun colectivităţile locale pentru a-şi exercita atribuţiile în mod autonom, şi în special pentru a-şi stabili propriile priorităţi în materie de cheltuieli, sunt destul de reduse, mai ales în ţările fără tradiţie în domeniul autonomiei adminsitraţiilor locale şi în cele care au încă o puternică centralizare (cele care s-au inspirat după modelul britanic). Dar, chiar şi în ţările în care există tradiţie şi condiţii pentru o amplă autonomie locală, posibilitatea acesteia de a se manifesta depinde de existenţa unei cote de finanţare care să le permită autorităţilor locale să-şi fixeze priorităţile şi, pe lângă sarcinile obligatorii stabilite prin lege, să-şi poată asuma noi funcţii şi responsabilităţi. Or, în prezent, în majoritatea cazurilor, situaţia financiară a comunităţilor locale este caracterizată prin faptul că acestea dispun de resurse insuficiente, aşa după cum rezultă şi din Raportul Congresului puterilor locale şi regionale din Europa (CPLRE) asupra finanţelor locale în Europa, prezentat în faţa celei de-a XI-a sesiuni a Conferinţei miniştrilor europeni responsabili cu colectivităţile locale, care a avut loc la Lisabona, în zilele de 10 şi 11 octombrie 19096.

Pentru a se rezolva acest tip de deficienţe, cât şi a alotra care au fost constatate de-a lungul timpului în ceea ce priveşte autonomia locală, numeroase ţări europene îşi propun să aplice reforme fundamentale de sistem, care au în vedere în special următoarele:

· redimensionarea colectivităţilor locale;

· crearea unui eşalon administrativ intemediar, situat între guvernul central şi colectivităţile locale, acolo unde acestea nu există, în scopul apropierii cetăţenilor de deciziile politice şi economice;

· rezolvarea problemei aglomerărilor urbanecare ocupă un loc central în multe ţări şi care prezintă aspecte care depăşesc un anumit perimetru administrativ;

· soluţionarea persistenţei unei centralizări încă destul de ridicate în unele dintre ţările în tranziţie;

· instaurarea unor încasări publice centralizate (în acest sens, este interesant exemplul francez, în special pentru ţările care au numeroase colectivităţi locale de dimensiuni mici şi foarte mici);

· privatizarea serviciilor furnizate de autorităţile locale, în scopul reducerii costurilor şi al creşterii eficienţei. Aceasta poate constitui un element important şi în soluţionarea problemelor bugetare cu care se confruntă comunităţile locale. Acest lucru presupune însă existenţa condiţiilor legale adecvate. În acest sector s-a dobândit o experienţă considerabilă în domenii precum colectarea deşeurilor menajere, epurarea apei, transporturile publice pe distanţe scurte, întreţinerea drumurilor etc.;

· reforma sistemului fiscal al colectivităţilor locale, în ansamblul său. Principala problemă care se pune este aceea de a se stabili forma optimă a impozitelor locale şi sistemul cel mai eficient de percepere a acestor impozite. Scopul acestei reforme este de a se mări autonomia colectivităţilor locale, prin stabilirea unor impozite care să extindă capacităţile financiare ale comunităţilor, astfel încât acestea să poată să-şi exercite funcţiile în mod independent. De asemenea, este de dorit să se întărească responsabilitatea politică a comunităţilor locale, cât şi legitimitatea funcţiilor pe care acestea le exercită prin autorizarea lor de a fixa nivelul acestor impozite.

 

În concluzie, se poate spune că, dacă aceste reforme ale administraţiei publice, ale repartizării competenţelor şi ale finanţării comunităţilor locale conduc la mărirea gradului de autonomie locală, aceasta va duce nu numai la o creşte a eficienţei şi a bunăstării, dar şi la o întărire a democraţiei.

